BRATISLAVA. Štát už viac nemá zodpovedať za škody spôsobené povodňami. Predpokladajú to zmeny v zákone o vodách a v zákone o ochrane pred povodňami, ktoré v stredu schválila vláda.
Návrh pripravil minister životného prostredia Peter Žiga (Smer).
Po novom už orgány štátnej správy, orgány územnej samosprávy, správcovia vodohospodárskych významných vodných tokov budú zodpovedať už len za škodu, ktorá vznikla v priamej súvislosti s vykonávaním povodňových zabezpečovacích prác a povodňových záchranných prác.
Povodeň je prírodný jav, ktorý nespôsobili tieto orgány, a preto nemôžu zodpovedať za povodňové škody, odôvodnilo ministerstvo zmenu.
O prípadnom vyplatení príspevku na kompenzáciu povodňových škôd môže rozhodnúť výlučne vláda Slovenskej republiky.
Nové podmienky pre uznanie škody
Podľa štátneho tajomníka Vojtecha Ferencza zmenu priniesli poznatky z reálnej praxe. Chceli sme nastaviť taký mechanizmus, ktorý bude pružnejší a jednoducho lepší z pohľadu štátu, vysvetlil s tým, že doteraz bolo odškodnenie komplikované byrokratickými prieťahmi.
Zmenou zákona o ochrane pred povodňami Slovensko odstraňuje nesúlad, ktorý vznikol v dôsledku nesprávnej transpozície smernice Európskeho parlamentu a Rady Európy.
Povodňovú škodu na stavbe bude možno po novom uznať len vtedy, ak mala právoplatné kolaudačné rozhodnutie alebo stavebné povolenie.
Prípadne, ak počas výstavby išlo o riadne povolenú alebo ohlásenú stavbu a zhotoviteľ stavby, ktorá zasahuje do vodného toku, pobrežného pozemku, záplavového územia alebo inundačného územia, mal schválený plán povodňových zabezpečovacích prác.
Zjednodušený spôsob oznamovania
Po novom má byť tiež zjednodušený spôsob oznamovania nebezpečenstva vzniku povodne alebo výskytu povodne. Ten, kto spozoruje takéto nebezpečenstvo, je povinný túto skutočnosť ihneď ohlásiť na verejnosti známe číslo tiesňového volania 112.
Koordinačné strediská integrovaného záchranného systému pracujú v nepretržitom režime a sú odborne, organizačne a technicky vybavené na takej úrovni, že v potrebnom čase overia pravdivosť prijatého oznámenia, vysvetlil dôvod takejto úpravy envirorezort.
V mapách povodňového ohrozenia sa majú zobrazovať už iba povodne, ktoré sa môžu opakovať v priemere raz za 10 rokov.